NOTÍCIA WEB

Barcelona, 2 d'agost de 2024

**Alletar: un dret de salut**

**Setmana Mundial de la Lactància Materna fins al 7 d'agost.**

El mes d'agost comença amb la celebració de la **Setmana Mundial de la Lactància Materna,** un esdeveniment impulsat per l'aliança de l'Organització Mundial de la Salut (OMS) i el Fons de Nacions Unides per a la Infància (UNICEF) i que s'allargarà fins al pròxim dia 7. El lema d'aquest 2024 és **'Tanquem la bretxa: suport a la lactància materna per a totes',** una crida a la universalització d'aquesta pràctica, tot respectant el dret de les mares i els infants i tenint en compte la diversitat de les persones, les famílies i les societats. L'assoliment d'un objectiu al qual, segons ambdues organitzacions internacionals, ***"el personal sanitari ha de donar suport".***

La iniciativa reconeix la tasca de les mares i vol garantir *"que se les vegi i se les escolti",* alhora que conscienciar sobre *"la importància que l'alletament tingui suport a diversos nivells".* És per això que es demana que es materialitzin polítiques públiques i actituds que valorin la lactància materna, s'introdueixin els canvis necessaris en el sistema sanitari per tenir en compte les mares i els infants, es vetlli pel respecte a l'autonomia i el dret a la lactància en qualsevol moment, alhora que es promoguin la solidaritat i el suport comunitaris.

En definitiva, cal ***"millorar la situació de la dona a la llar, la feina i la vida pública perquè aquesta pràctica es normalitzi i no es repeteixi"*** –explica l'OMS– *"i establir drets reals de maternitat que no obliguin les dones a triar entre la seva família i el seu treball; disposar de professionals de la salut formats que ofereixin un suport útil i respectuós a la lactància materna; i acabar amb tota publicitat abusiva dels substituts de la llet materna".*

En la mateixa línia, el Consell de Col·legis d'Infermeres i Infermeres de Catalunya (CCIIC) destaca el *"paper capdavanter que tenen les llevadores en la promoció i preservació de la lactància materna",* alhora que subratlla *"la base científica que sustenta l'alletament com a primera i millor opció".*